**ПРИЛОЖЕНИЕ № 1 КЪМ РЕШЕНИЕ № 2, ВЗЕТО НА ЗАСЕДАНИЕ НА ОБЩИНСКИ СЪВЕТ - ТРЯВНА, ОБЛ. ГАБРОВО НА 28.01.2014 г., ПРОТОКОЛ № 1**

*/Изм. и доп. с Решение № 278/30.11.2016 г./*

**Н А Р Е Д Б А**

**за условията и реда за съставяне на бюджетната прогноза за местните дейности за следващите три години, за съставяне, приемане изпълнение и отчитане на бюджета на Община Трявна**

**Раздел І**

**Общи положения**

 **Чл.1.**(1) С тази Наредба се определят условията и реда за съставяне на бюджетната прогноза за местните дейности за следващите три години, за съставяне, приемане, изпълнение и отчитане на бюджета на Община Трявна и извънбюджетните сметки, както и взаимоотношенията с централните ведомства, второстепенните разпоредители с бюджетни кредити, други общини, финансови институции и местната общност.

(2) Наредбата регламентира управлението на бюджетните и извънбюджетните средства при спазване на следните принципи:

1. всеобхватност – управлението се осъществява чрез бюджета и сметките на бюджетните разпоредители, включени в Сборния бюджет на Община Трявна;

2. отчетност и отговорност – общинския бюджет се управлява по начин, който гарантира отчетността и отговорността на разпоредителите с бюджета;

 3. адекватност – съответствие на фискалната политика с макроикономическите показатели и социално-икономическите цели на общината;

 4. икономичност – придобиването с най-малки разходи на необходимите ресурси за осъществяване дейността на общината, при спазване на изискванията за качество на ресурсите;

 5. ефективност – постигането на максимални резултати от използваните ресурси при осъществяване дейността на общината;

 6. ефикасност – степента на постигане целите на общината при съпоставяне на действителните и очакваните резултати от тяхната дейност;

 7. прозрачност – създаване на възможност за информираност на обществото чрез осигуряване на публичен достъп до информация на бюджетните прогнози и проектобюджети на общината;

 8. устойчивост – поддържане на текущи нива на приходите и разходите без риск за платежоспособността на общината или за способността за покриване на задължения в дългосрочен план;

 9. законосъобразност - спазване на приложимото законодателство, на вътрешните актове и на договорите.

**Чл.2.** (1) Общинският бюджет е:

1. Годишен финансов план, който се съставя, приема, променя, изпълнява и отчита съгласно Закона за публичните финанси. Бюджетът на общината включва всички постъпления и плащания за дейността на общината за съответната бюджетна година, с изключение на постъпленията и плащанията, за които се прилагат сметки за средства от Европейския съюз, и на операциите с чужди средства, за които са обособени сметки за чужди средства съгласно изискванията на Закона за публичните финанси;

2. Документ за финансовата политика на общината;

3. Ръководство за оперативната дейност.

(2) В състава на общински бюджет влизат: бюджетът на първостепенния разпоредител с бюджетни кредити; бюджетните сметки на определените с решение на общински съвет второстепенни разпоредители.

(3) С общинският бюджет се осигуряват парични средства за финансиране на местни и делегирани от държаната дейности в интерес на местната общност.

(4) Кметът на общината организира и ръководи съставянето, внасянето в общинския съвет и изпълнението на бюджета на общината.

**Чл.3.**(1) Бюджетът се съставя и изпълнява за една бюджетна година.

(2) Бюджетната година започва на 1 януари и приключва на 31 декември на съответната година.

(3) Бюджетът се съставя в български левове.

**Чл.4.**(1) Разпоредител с бюджет е съответният ръководител на бюджетната организация.

(2) Първостепенни разпоредители с бюджет са разпоредителите, които съставят, изпълняват и отчитат бюджет и са определени като такива със закон. Първостепенен разпоредител с бюджет по бюджета на Община Трявна е кметът на общината.

(3) Правомощия на първостепенен изпълнител с бюджет може да се делегират от първостепенния разпоредител с бюджет на негов заместник. Конкретните права и задължения по делегирането се определят със заповед. Делегирането не освобождава съответния първостепенен разпоредител с бюджет от отговорност за изпълнението на делегираните правомощия.

(4) Разпоредителите с бюджет от по-ниска степен по бюджета на общината се определят от общинския съвет по предложение на кмета на общината.

(5) Второстепенни разпоредители с бюджет прилагат делегиран бюджет в случаите, когато това е определено със закон, както и когато въз основа на закон са определени от първостепенния разпоредител с бюджет да прилагат делегиран бюджет.

(6) Първостепенният разпоредител с бюджет упражнява контрол върху процесите по планирането, съставянето, изпълнението и отчитането на бюджетите на разпоредителите с бюджет от по-ниска степен.

**Чл.5.**  Бюджетът на общината се приема от Общинския съвет по реда на Закона за публичните финанси.

**Чл.6.**Основните показатели на бюджетите и сметките за средства от Европейския съюз са приходите, помощите и даренията, разходите, бюджетните взаимоотношения, бюджетното салдо и финансирането на бюджетното салдо.

**Чл.7.**(1) Постъпленията не са целеви и служат за покриване на плащанията.

(2) Средствата от помощи и дарения по международни програми и договори се разходват съгласно изискванията и клаузите на съответните програми и договори.

(3) Средствата с източник инвестиционен заем се разходват съгласно клаузите на сключените договори.

**Чл.8.** При формиране на приходната част на бюджета на общината, Общинския съвет определя постъпленията от:

1. местни данъци;

2. местни такси;

3. предоставяните от общината услуги и права;

4. управлението и разпореждането с общинско имущество;

5. глоби и имуществени санкции;

6. лихви, неустойки и други неданъчни приходи;

7. постъпления от приватизация.

**Чл.9.**(1)Разходите по бюджетите на разпоредители с бюджет се класифицират по показатели въз основа на икономически и функционален признак.

(2) В разходната част на общинския бюджет се предвиждат бюджетни кредити за финансиране на местни и делегирани от държавата дейности, както и дофинансиране за делегираните от държавата дейност.

(3) Общинският съвет определя в разходната част на общинския бюджет бюджетните кредити за финансиране на текущи и капиталови разходи, както и разходите за лихви, такси и комисионни по обслужването на общинския дълг.

**Чл.10.**(1) Бюджетният процес включва дейностите по съставяне на бюджетната прогноза за местните дейности за следващите три години, по съставяне, приемане, изпълнение и отчитане на бюджета.

(2) Бюджетният процес се управлява от Общинския съвет и кмета на общината.

**Раздел ІІ**

**Фискални правила**

**Чл.11.** Общинският съвет и кметът при съставянето, приемането и изпълнението на бюджета на общината спазват съответните фискални правила по Закона за публичните финанси.

**Чл.12.**Средносрочната цел за бюджетното салдо по бюджета на общината, изчислено на касова основа, е придържане към балансирано бюджетно салдо.

**Чл.13.** (1) Средният темп на нарастване на разходите за местни дейности по бюджета на общината за прогнозирания средносрочен период не следва да надхвърля средния темп на нарастване на отчетените разходи за местни дейности за последните четири години.

(2) По-висок темп на нарастване на разходите спрямо този по ал.1 се допуска само при компенсиране с допълнителни мерки, водещи до увеличаване на бюджетните приходи. Допълнителните мерки следва да водят до устойчиво нарастване на собствените общински приходи и да нямат еднократен характер.

(3) Мерки, водещи до трайно намаляване на бюджетните приходи по бюджета на общината, се компенсират с мерки за трайно намаляване на разходите.

**Чл.14.**(1) Годишният размер на плащанията по общинския дълг за общината във всяка отделна година не може да надвишава 15 на сто от средногодишния размер на собствените приходи и общата изравнителна субсидия за последните три години, изчислен на базата на данни от годишните отчети за изпълнението на бюджета на общината.

(2) Номиналът на издадените през текущата бюджетна година общински гаранции не може да надвишава 5 на сто от общата сума на приходите и общата изравнителна субсидия по последния годишен отчет за изпълнението на бюджета на общината.

(3) Годишният размер на плащанията по дълга включва дължимите главници, лихви, такси, комисионни и други плащания по поетия от общината дълг.

(4) Когато предстоящо плащане по съществуващ дълг, който е предмет на рефинансиране, е дължимо на дата, предхождаща датата на поемане на рефинансиращия дълг, общината задължително заделя паричен резерв за предстоящото плащане по съществуващия дълг в рамките на размера, определен по ал.1.

(5) В ограничението по ал.1 не се включва дългът на общините по временни безлихвени заеми и по предоставени им заеми от други лица от сектор „Държавно управление“.

(6) Със Закона за държавния бюджет за съответната година може да се определя максимален размер на дълга, който може да бъде поет от общината през бюджетната година извън ограниченията по ал.1 и извън случаите по ал.5 за авансово финансиране на плащания по проекти, финансирани със средства на Европейския съюз.

**Чл.15.** Община Трявна представя в министерство на финансите информация за състоянието и движението на дълга на общината, включително за намеренията за поемане на дълг, както и за издаване на гаранции, по ред и в срокове, определени от министъра на финансите.

**Чл.16.** С решението за приемане на общинския бюджет за съответната година общинския съвет определя:

1. Максималния размер на новия общински дълг;
2. Общинските гаранции, които могат да бъдат издадени през годината;
3. Максималния размер на общинския дълг и общинските гаранции към края на бюджетната година.

**Чл.17.**  Дължимите суми за лихви и погашения по главниците по общинския дълг съставляват приоритетно задължение на общинския бюджет.

**Раздел ІІІ**

**Структура на общинския бюджет**

**Чл.18.** (1) Общинският бюджет включва:

1. приходи от:

а) местни данъци – при условие, по ред и в граници, установени със закон;

б) такси – при условия и по ред, установени със закон;

в) услуги и права, предоставяни от общината;

г) разпореждане с общинска собственост;

д) глоби и имуществени санкции;

е) лихви и неустойки;

ж) други постъпления;

з) помощи и дарения.

2. разходи за делегирани от държавата и за местни дейности, както и във функционален разрез съгласно единната бюджетна класификация, за:

а) персонал;

б) издръжка;

в) лихви;

г) помощи и обезщетения за домакинства;

д) текущи субсидии;

е) капиталови разходи.

3. бюджетни взаимоотношения с централния бюджет и с други бюджети и сметки за средства от Европейския съюз;

4. бюджетно салдо;

5. финансиране.

**Чл.19.** (1) По бюджетите на второстепенните разпоредители с бюджетни средства не се предвиждат приходи, с изключение на помощи и дарения.

(2) Алинея 1 не се прилага за делегираните бюджети.

**Чл.20.** Общинският бюджет е публичен и се контролира от местната общност по ред, определен от общинския съвет и от определените със закон компетентни органи /Приложение № 1/.

**Раздел ІV**

**Взаимоотношения на общинския бюджет с държавния бюджет и с други бюджети и сметки**

**Чл.21.** (1) Бюджетните взаимоотношения, включително размерът им по видове между общинските бюджети и държавния бюджет, се определят със Закона за държавния бюджет за съответната година.

(2) Бюджетните взаимоотношения по ал.1 може да се променят по реда на Закона за публичните финанси, въз основа на друг закон или акт на Министерския съвет, ако това е предвидено със закон.

**Чл.22.** (1) Бюджетните взаимоотношения на общинския бюджет с централния бюджет включват:

 1. Трансфери за:

а) обща субсидия за финансиране на делегираните от държавата дейности;

 б) местни дейности, включително обща изравнителна субсидия;

 в) целева субсидия за капиталови разходи;

 г) други целеви разходи;

 д) финансови компенсации от държавата;

 2. временни безлихвени заеми.

 (2) В общинския бюджет се включват и бюджетните взаимоотношения с други бюджети и сметки за средства от Европейския съюз.

 (3) Средствата по ал. 1, т. 1 се предоставят въз основа на Закона за държавния бюджет за съответната година и/или с акт на Министерския съвет.

(4) Средствата по ал. 1, т.1, букви „а“, „б“ и „в“ се предоставят в срокове, определени със Закона за държавния бюджет за съответната година.

**Чл.23.** (1) Държавата финансира делегираните на общината държавни дейности с обща субсидия за тези дейности.

 (2) Общата субсидия за финансиране на делегираните от държавата дейности се определя въз основа на приети от Министерския съвет стандарти за финансиране и натурални показатели за съответната дейност.

 **Чл.24.** Общата изравнителна субсидия за местни дейности е предназначена да осигури минимално равнище на местните услуги в общината. Механизмът за разпределението на общата изравнителна субсидия по общини се определя със Закона за държавния бюджет за съответната година.

 **Чл.25.** Размерът на целевата субсидия за капиталови разходи и Механизмът за неговото разпределение по общини се определят от Закона за държавния бюджет за съответната година.

 **Чл.26.** (1) При извършване на промени по реда на Закона за публичните финанси, размерът на бюджетните взаимоотношения на общината с централния бюджет се смята за изменен от датата, посочена в писменото уведомление на министъра на финансите.

 (2) Промените по показателите на общинския бюджет в резултат на получени като трансфер или временен безлихвен заем средства от държавния бюджет и от други бюджети и сметки се извършват, без да е необходимо решение на общинския съвет.

**Раздел V**

**Съставяне на бюджетна прогноза за местните дейности**

**за следващите три години и на общинския бюджет**

**Чл.27.** (1) Кметът на общината организира съставянето на бюджетната прогноза и на бюджета на общината при спазване на указанията по чл. 67, ал. 6 от Закона за публичните финанси.

 (2) В бюджетната прогноза за местните дейности се включват и прогнози за:

 1. общинските сметки за средствата от Европейския съюз – по основни показатели;

 2. динамиката и състоянието на общинския дълг и на дълга, гарантиран от общината;

 3. приходите, разходите и останалите показатели по чл. 14 от Закона за публичните финанси за контролираните от общината лица, които попадат в подсектор „Местно управление“ и чийто операции и средства не са включени в общинския бюджет;

 4. финансите на контролираните от общината дружества и други лица, включително информация за прогнозните приходи, разходи и инвестиции, очакваната динамика и състоянието на техния дълг, финансови резултати, очакван размер на дивидента на общината, прогнозни стойности за субсидии, капиталови трансфери и други предоставяни от общината средства, изпълнение на проекти по програми на Европейския съюз;

 5. очаквания ефект върху показателите на общинските финанси, включително за лицата по т. 3 и 4 от публично-частни партньорства и концесии за срока на прогнозата и до края на действието на съответните договори, както и от други съществени, извършени или планирани сделки и операции на общината и нейните подведомствени разпоредители, които нямат пряк касов ефект върху бюджета на общината за периода на прогнозата.

 (3) Министърът на финансите може да дава указания относно обема, формата и съдържанието на информацията по ал. 2.

(4) Министерството на финансите може да изисква от съответната община да му предостави информация по ал. 2.

**Чл.28.** (1) Кметът на общината разработва бюджетната прогноза на общината на базата на:

 1. указанията по чл. 67, ал. 6 и по чл. 82, ал. 4 от Закона за публичните финанси;

 2. допусканията за развитието на района;

 3. приетите от общинския съвет стратегия, прогнози за развитие на общината и общинския план за развитие;

 4. фискалните правила и ограничения, определени в Закона за публичните финанси;

 5. предложенията на местната общност;

 6. предложенията на второстепенните разпоредители с бюджет, както и на бюджетните организации с общинска собственост.

 (2) Общинският съвет одобрява бюджетната прогноза по предложение на кмета на общината.

 (3) Кметът на общината представя в Министерството на финансите бюджетната прогноза в сроковете, определени с бюджетната процедура.

 **Чл.29.** Кметът на общината разработва проекта за общинския бюджет по показателите по чл. 45, ал. 1 от Закона за публичните финанси, със съдействието на кмета на кметство Плачковци, кметските наместници и ръководителите на бюджетните звена на базата:

 1. одобрената от Министерски съвет средносрочна бюджетна прогноза, включително размера на бюджетните взаимоотношения на държавния бюджет с общините;

 2. разпределението на дейностите и определените натурални и стойностни показатели за делегираните от държавата дейности, съобразно съответните специални закони;

 3. разчитане на средства за съфинансиране и/или авансово финансиране на проекти по Европейски програми;

 4. задълженията по предявени вземания по влезли в сила съдебни решения;

 5. прогнозата за очаквания размер на нови задължения за разходи и за поемане на ангажименти за разходи;

 6. задълженията по финансиране на общинския дълг и намеренията за поемане на нов общински дълг, както и максималния размер на общинския дълг и на общинските гаранции към края на бюджетната година;

 7. задълженията по национални и регионални програми и проекти;

 8. други бюджетни, отчетни и статистически показатели на касова и начислена основа;

 9. други оценки и прогнози.

(2**) */Отменена с Решение № 278/30.11.2016 г./***

 (3) Проектът на бюджета се придружава от разчети по показатели по единната бюджетна класификация, определени с указанията по чл. 67, ал. 6 от Закона за публичните финанси, от индикативен годишен разчет за сметките за средства от Европейския съюз и от прогнозите по чл. 82, ал. 3 от Закона за публичните финанси.

 (4) Кметът на общината внася в общинския съвет окончателния проект на бюджета на общината, индикативния годишен разчет за сметките за средства от Европейския съюз и прогнозите по чл. 82, ал. 3 от Закона за публичните финанси в срок до 20 работни дни от обнародването на Закона за държавния бюджет за съответната година.

(5) ***/Нова - Решение № 278/30.11.2016 г./*** В рамките на срока по ал. 4 кметът на общината представя проекта на бюджет за публично обсъждане от местната общност, като оповестява датата на обсъждането най-малко 7 дни предварително на интернет страницата на общината и в местните средства за масово осведомяване. Публичното обсъждане се провежда по ред, определен от общинския съвет, съгласно Приложение № 1 към настоящата Наредба. За постъпилите предложения се съставя протокол, който се внася в общинския съвет заедно с окончателния проект на бюджета“.

(6) ***/Нова - Решение № 278/30.11.2016 г./*** Кметът на общината в процедура по финансово оздравяване изпраща проекта на бюджет на общината за съгласуване от министъра на финансите.

**Раздел VІ**

**Приемане на бюджета на общината**

 **Чл.30.** (1) Проектът на бюджета се разглежда от общинския съвет.

(2) Общинският съвет приема с решение бюджета на общината по показателите по чл. 45, ал.1 от Закона за публичните финанси, в срок до 15 работни дни от внасянето му от кмета. Размерите на бюджетните взаимоотношения с държавния бюджет трябва да съответстват на приетите със Закона за държавния бюджет за съответната година, както и на други, относими за общината показатели и разпоредби.

 (3) С решението по ал. 2 общинският съвет одобрява и:

 1. ***/Изм.с Решение № 278/30.11.2016 г./*** максималния размер на новите задължения за разходи, които могат да бъдат натрупани през годината по бюджета на общината, като наличните към края на годината задължения за разходи не могат да надвишават 15 на сто от средногодишния размер на отчетените разходи за последните четири години; ограничението не се прилага за задължения за разходи, финансирани за сметка на помощи и дарения;

 2. ***/Изм.с Решение № 278/30.11.2016 г./*** максималния размер на ангажиментите за разходи, които могат да бъдат поети през годината, като наличните към края на годината поети ангажименти за разходи не могат да надвишават 50 на сто от средногодишния размер на отчетените разходи за последните четири години; ограничението не се прилага за ангажименти за разходи, финансирани за сметка на помощи и дарения;

3. Размера на просрочените задължения от предходната година, които ще бъдат разплатени от бюджета за текущата година;

 4. размера на просрочените вземания, които се предвижда да бъдат събрани през бюджетната година;

 5. лимита за поемане на нов общински дълг, максималния размер на общинския дълг и на общинските гаранции към края на бюджетната година;

 6. разчетите за разпределението на целевата субсидия за капиталови разходи, определена със закона за държавния бюджет за съответната година , по обекти за строителство и основен ремонт, за придобиване на материални и нематериални дълготрайни активи и за проучвателни и проектни работи, включително за съфинансиране и за плащания по заеми за капиталови разходи;

 7. други показатели, включително такива, определени в закона за държавния бюджет за съответната година;

 8. индикативен годишен разчет за сметките за средства от Европейския съюз;

 9. актуализирана бюджетна прогноза;

 (4) Целевата субсидия за капиталови разходи по ал. 3, т.5, определена от Закона за държавния бюджет за съответната година, може да се разпределя за делегирани от държавата дейности и/или за местни дейности. За сметка на тази субсидия могат да се предвиждат капиталови разходи и за делегираните бюджети. Разпределението й се одобрява с решение на общинския съвет.

 (5) Със Закона за държавния бюджет за съответната година може да се определи:

 1. друг размер на ограниченията по ал. 3, т.1 и 2;

 2. общинските бюджети да включват и други показатели.

 (6) Бюджетът на общината се разпределя по тримесечия и разпределението се утвърждава от кмета на общината.

(7) ***/Нова с Решение № 278/30.11.2016 г./*** При разглеждането от общинския съвет на бюджета на общината в процедура по финансово оздравяване се обсъжда и становището на министъра на финансите по проекта на бюджет на общината.

**Чл.31.** С общинския бюджет може да се предвиди резерв за непредвидени и/или неотложни разходи в размер на до 10 на сто от общия размер на разходите на общината.

**Чл.32.** По решение на общинския съвет делегираните от държавата дейности могат да се финансират допълнително със средства от собствените приходи и от изравнителната субсидия на общината.

 **Чл.33.** Бюджетът на общината се публикува на интернет страницата на общината в срок до 10 работни дни след приемането му от общинския съвет. Бюджетът на общината се предоставя на Сметната палата и на Министерството на финансите в срок до един месец след приемането му. На Министерството на финансите и на Сметната палата се предоставя информацията за одобрените показатели по чл. 94, ал. 3 от Закона за публичните финанси по ред, определен от министъра на финансите.

**Чл.34.** (1) В случай, че до началото на бюджетната година не бъде приет от Народното събрание, приходите по бюджета на общината се събират в съответствие с действащите закони, а разходите се извършват в размери не по-големи от размера на разходите за същия период на предходната година, и при спазване на фискалните правила по Закона за публичните финанси.

 (2) В случай, че до началото на бюджетната година държавният бюджет е приет от Народното събрание, за периода до приемането на бюджета на общината от общинския съвет месечните разходи за делегираните от държавата дейности се извършват в размери не по-големи от утвърдените със Закона за държавния бюджет за съответната година бюджетни взаимоотношения на общината, а разходите за местни дейности се извършват в размери не по-големи от размера на разходите за същия период на предходната година.

**Раздел VІІ**

**Изпълнение на общинския бюджет**

 **Чл.35.** (1) Изпълнението на бюджета на общината се организира от кмета на общината.

 (2) В рамките на своята компетентност през бюджетната година общинския съвет може да открива, закрива или преструктурира бюджетни звена в общината, финансирани със собствени средства.

 (3) Финансовите последици от решенията на общинския съвет по ал. 2, както и тези, свързани с освобождаване на отделни категории лица от заплащане на определени публични задължения към общината, са за сметка на собствените приходи и/или на разходите за местни дейности по бюджета на общината.

**Чл.36.** Приходите по бюджета на общината се събират от общинската администрация, освен когато със закон е предвидено друго.

**Чл.37.**(1) Промени по бюджета на общината през бюджетната година и в размера на бюджетните взаимоотношения на общината с държавния бюджет се извършват при условията и реда на Закона за публичните финанси и на Закона за държавния бюджет за съответната година.

 (2) Промените по бюджета на общината , извън тези по чл. 56, ал. 2 от Закона за публичните финанси, се одобряват от общинския съвет. Промените, засягащи делегираните от държавата дейности, се одобряват при спазване на ограниченията по чл. 125, ал. 1 от Закона за публичните финанси.

 (3) Общинският съвет може да одобрява компенсирани промени между показатели на капиталовите разходи, както и между отделни обекти, финансирани със средства от целевата субсидия, определена със закона за държавния бюджет за съответната година, като промените се одобряват само в рамките на бюджетната година.

 (4) Кметът на общината отразява промените по бюджета на общината, съответно по бюджетите на второстепенните разпоредители с бюджет към него.

 (5) С настоящата Наредба /в Приложение № 2 към Наредбата/ са определени условията и редът за извършване на промени, наблюдение, оценка и контрол на показателите по чл. 94, ал. 3, т. 1 и 2 и ал. 5 от Закона за публичните финанси.

 **Чл.38.**(1) Общинският съвет може да оправомощи кмета на общината да извършва компенсирани промени.

 1. в частта за делегираните от държавата дейности - между утвърдените показатели за разходите в рамките на една дейност, с изключение на дейностите на делегиран бюджет, при условие че не се нарушават стандартите за делегираните от държавата дейности и няма просрочени задължения в съответната делегирана дейност.

 2. в частта за местните дейности – между утвърдените разходи в рамките на една дейност или от една в друга, без да изменя общия размер на разходите.

 (2) В изпълнение на правомощията си по ал. 1 кметът издава заповеди.

 (3) Кметът извършва съответните промени по бюджета на общината, включително по бюджетите на второстепенните разпоредители с бюджет към него, в рамките на промените по ал. 1.

(4) След извършване на промени по реда на ал. 1, както и на тези по чл. 112, ал.5 от Закона за публичните финанси, кметът представя на общинския съвет актуализирано разпределение на променените бюджети тримесечно под формата на приложения за приходната и разходната част на бюджета.

**Чл.39.** Временно свободните средства по бюджета на общината могат да се ползват за текущо финансиране на одобрените по бюджета на общината разходи и други плащания, при условие че не се нарушава своевременното финансиране на делегираните от държавата дейности в определените им размери, както и на местните дейности, и се спазват относимите за общините фискални правила по Закона за публичните финанси, като не се променя предназначението на средствата в края на годината.

**Чл.40.** (1) Капиталови разходи, извън тези, финансирани за сметка на целевата субсидия за капиталови разходи и други трансфери от държавния бюджет, може да се извършват за сметка на приходи по бюджета на общината и при спазване изискванията на ал. 2 и 3, както и чрез поемането на дълг по реда на Закона за общинския дълг, при

спазване на приложимите за общините фискални правила и ограничения по Закона за публичните финанси.

 (2) Постъпления от продажба на общински нефинансови активи се разходват само за финансиране на изграждането, за основен и текущ ремонт на социална и техническа инфраструктура, както и за погасяване на ползвани заеми за финансиране на проекти на социалната и техническата инфраструктура.

 (3) Текущи разходи за местни дейности не може да се финансират за сметка на поемането на дългосрочен дълг от общината.

**Чл.41.** Не се допуска извършването на разходи, натрупването на нови задължения за разходи и/или поемането на ангажименти за разходи, както и започването на програми или проекти, които не са предвидени в годишния бюджет на общината.

 **Чл.42.** (1) Общината възстановява в държавния бюджет неусвоените средства от целеви трансфери в срок до 31 януари на следващата бюджетна година.

 (2) Постъпилите по бюджетите на общините средства от целеви субсидии за капиталови разходи, които не са усвоени към края на текущата бюджетна година, се разходват за същата цел през следващата бюджетна година, като при остатък той се възстановява в държавния бюджет в срок до 20 декември.

 (3) Алинеи 1 и 2 не се прилагат, когато със Закона за държавния бюджет за съответната година или с акт на Министерския съвет е определено друго.

**Чл.43.** (1) Кметът на общината може да ограничава или да спира финансирането на бюджетни организации, звена и субсидирани дейности по бюджета на общината при нарушение на бюджетната дисциплина до неговото преустановяване.

 (2) Прилагането на ал. 1 не може да води до преустановяване на дейността на засегнатата бюджетна организация, звено или субсидирана дейност или до неизпълнение на произтичащи от нормативен акт или от международен договор задължения.

**Раздел VІІ“а“**

***/Нов - Решение № 278/30.11.2016 г./***

**ФИНАНСОВИ ЗАТРУДНЕНИЯ ПО РЕДА НА ГЛАВА ОСМА „А“ – „ОБЩИНИ С ФИНАНСОВИ ЗАТРУДНЕНИЯ“ ОТ ЗАКОНА ЗА ПУБЛИЧНИТЕ ФИНАНСИ И ОТКРИВАНЕ НА ПРОЦЕДУРА ПО ФИНАНСОВО ОЗДРАВЯВАНЕ**

Чл. 43а. Финансови затруднения са налице при достигане на три или повече от следните условия:

1. Не са спазени фискалните правила по чл. 14, ал. 1 и ал. 2 от Наредбата и чл. 32, ал. 1 и ал. 2 от Закона за публичните финанси;

2. Наличните към края на годината задължения за разходи по бюджета на общината надвишават 15 на сто от средногодишния размер на отчетените разходи за последните 4 години;

3. наличните към края на годината поети ангажименти за разходи по бюджета на общината надвишават 50 на сто от средногодишния размер на отчетените разходи за последниете 4 години;

4. наличните към края на годината просрочени задължения по бюджета на общината надвишават 5 на сто от отчетените за последната година разходи на общината;

5. бюджетното салдо по бюджета на общината през последните три години е отрицателна величина за всяка една от трите години;

6. осредненото равнище на събираемост на данъка върху недвижимите имоти и данъка върху превозните средства е под осреднената събираемост на двата данъка за всички общини, отчетена за последната година.

Чл. 43б. След уведомление от министерството на финансите за установено достигане на три или повече от условията по чл. 43а, кметът на общината предприема последващи действия за откриване процедура по финансово оздравяване.

Чл. 43в. Откриване на процедура по финансово оздравяване се осъществява в следните стъпки:

(1) Ежегодно в срок до 10-ти март кметът извършва оценка за наличие на условия по чл. 43а, към края на предходната година.

(2) При наличие на три или повече от условията, кметът на общината уведомява общинския съвет в 7-дневен срок и внася предложение да бъде открита процедура за финансово оздравяване.

(3) Общинският съвет в 10-дневен срок от уведомяването приема решение, с мнозинство повече от половината от общия брой съветници, с което:

1. открива процедура за финансово оздравяване;

2. възлага на Кмета да изготви план за оздравяване в срок не по-дълъг от един месец;

3. определя срок за провеждане на публичното обсъждане в срок не по-кратък от 14 дни.

(4) В 7-дневен срок от провеждане на публичното обсъждане общинският съвет определя срока на процедурата по финансово оздравяване и приема плана за финансово оздравяване.

 (5) С решенията по ал. 3 и ал. 4 общинският съвет може да възложи на кмета на общината да направи искане до министъра на финансите за финансово подпомагане на общината под формата на временен безлихвен заем от централния бюджет за целите на изпълнението на плана за финансово оздравяване.

(6) кметът осъществява текущо наблюдение на условията по чл. 43а, като извършва оценка, анализ и прогноза за тяхното изменение към полугодието и края на текущата бюджетна година. При необходимост определя срокове и стъпки за предприемане на съответни действия.

Чл. 43 г. (1) Планът за финансово оздравяване се изготвя, съгласно изискванията на чл. 130е от Закона за публичните финанси и съдържа критерии, показатели, действия за осъществяване и отговорности, с цел постигане на финансова устойчивост и стабилност.

(2) При необходимост от ползване на временен безлихвен заем от министерство на финансите, планът се съгласува предварително с министъра на финансите в определения срок от общинския съвет за провеждане на публично обсъждане.

(3) След приемането му планът се изпраща на министъра на финансите.

(4) Кметът на общината чрез Дирекция „ФСАО“ изготвят информация за изпълнението на плана за финансово оздравяване, която се публикува на интернет страницата на общината всяко тримесечие.

Чл. 43д. Когато е отпуснат временен безлихвен заем от централния бюджет за финансово оздравяване, се изготвя доклад за изпълнението на плана за всяко тримесечие и се изпраща на министъра на финансите.

Чл. 43е. При наличие на тенденции за неизпълнение на целите и за трайно подобряване на финансовото състояние на общината в процедура за финансово оздравяване, може да се изготви предложение до общински съвет за поемане на общински дълг, чрез сключване на договор за заем, емитиране на общински ценни книжа или издаване на общински гаранции, след предварително съгласуване с министъра на финансите.

Чл. 43ж. (1) При установяване на трайна тенденция за подобряване на финансовото състояние на общината и при постигане на показателите от чл. 130к, ал. 1 от Закона за публичните финанси, след изтичането на 6 месеца от приемане на плана за финансово оздравяване, може да се изготви искане до министъра на финансите за допълнителна субсидия за погасяване на временни безлихвени заеми от централния бюджет, ако са отпуснати такива.

(2) В искането се предлага размер на допълнителната субсидия и се прилагат доказателства за изпълнението на плана за финансово оздравяване.

Чл. 43з. (1) При условие, че общината излезе от състояние на финансово затруднение, може да се изготви предложение до общински съвет за прекратяване на процедурата за финансово оздравяване, преди изтичането на нейния срок.

 (2) Ако в плана за финансово оздравяване е предвидено подпомагане чрез безлихвен заем от централния бюджет, то предложението се изпраща за предварително съгласуване от министъра на финанси.

**Раздел VІІІ**

**Отчет на общинския бюджет**

 **Чл.44.** (1) ***/Изм. с Решение № 278/30.11.2016 г./*** Кметът на общината изготвя годишен отчет за изпълнението на бюджета по показателите, по които е приет, придружен с доклад, и в срок до 31 август на следващата бюджетна година го внася за приемане от общински съвет. В случаите, когато Сметната палата извършва финансов одит на годишния финансов отчет на общината, кметът на общината внася за приемане одитирания отчет заедно с одитното становище на Сметната палата за заверка на годишния финансов отчет на общината.

 (2) Отчетът по ал. 1 се придружава и от:

 1. отчет за изпълнението на сметките за средства от Европейския съюз;

 2. отчетната информация по чл. 137, ал. 1, т. 1 и 2 и 3 от Закона за публичните финанси;

 3. друга отчетна информация.

(3) В доклада по ал. 1 се включва и информация за изпълнението на фискалните цели, както и за изпълнението на прогнозите по чл. 82, ал.3 от Закона за публичните финанси.

(4) Председателят на общинския съвет организира публично обсъждане на отчета по ал. 1 от местната общност, като оповестява датата на обсъждане най-малко 7 дни предварително на интернет страницата на общината и в местните средства за масово осведомяване. Публичното обсъждане се провежда по ред, определен от общинския съвет, съгласно Приложение №1.

 (5) ***/Изм. с Решение № 278/30.11.2016 г./*** Общинският съвет след обсъждането по ал. 4 приема отчета по ал. 1 не по-късно от 30 септември на годината, следваща отчетната година.

(6) Приетият отчет по ал. 5 и отчетът за сметките за средства от Европейския съюз по ал. 2, т. 1 се публикуват на интернет страницата на общината.

 **Чл.45.** Разчетите за сметките за средства от Европейския съюз на общините се изготвят от кмета на общината и се утвърждават от общинския съвет. Редът за изготвяне, утвърждаване и актуализиране на разчетите е определен с настоящата Наредба /Раздел IX/.

 **Чл.46.** (1) Кметът на общината осъществява текущо наблюдение на:

1. изпълнението на общинския бюджет и общинските сметки за средства от Европейския съюз;

2.показателите по чл.14 от Закона за публичните финанси за всички контролирани от общината лица, които попадат в подсектор „Местно управление” и не са разпоредители с бюджет по бюджета на общината, както и на динамиката и текущото състояние на техния дълг;

 3.съществени сделки и операции на общината и на разпоредителите с бюджет по бюджета на общината, които нямат пряк касов ефект върху бюджета на общината, като ефектът от такива сделки и операции се измерва и представя по показателите по чл. 14 от Закона за публичните финанси.

 (2) Кметът представя в общинския съвет информация за изпълнението на бюджета на общината, сметките за средства от Европейския съюз, както и за останалите показатели, сделки и операции по ал. 1, т. 2 и 3 за полугодието в срок до 30 септември на настоящата година.

 (3) Информацията по ал. 1, т. 2 и 3 се представя обособено от информацията по ал.1, т. 1.

 (4) Министърът на финансите може да дава указания относно прилагането на ал. 1, т. 2 и 3, включително за обема, формата и съдържанието на информацията, както и за идентифицирането, измерването и класифицирането на ефектите върху общинските финанси.

 (5) Кметът на общината представя информацията по ал. 1, т. 2 и 3 в Министерството на финансите.

 (6) Кметът на общината информира местната общност за изпълнението на бюджета и сметките за средствата от Европейския съюз, като след приемане от общинския съвет на отчетите към полугодието и към края на бюджетната година, същите се правят достъпни за обществеността на страницата на общината.

**Раздел IX**

**Средства от Европейския съюз и чужди средства**

**Чл.47.** (1) Средствата от Европейския съюз и свързаното с тях съфинансиране се администрират и управляват от общината и нейните разпоредители с бюджетни средства чрез сметки за средства от Европейския съюз.

 (2) Сметките за средства от Европейския съюз са финансово-правна форма за получаване, разпределяне и разходване от бюджетните организации на средства от Европейския съюз и свързаното с тях съфинансиране.

 (3) Средствата от Европейския съюз и свързаното с тях съфинансиране може да постъпват и да се разходват чрез бюджета на общината, когато това е предвидено със закон или с акт на Министерския съвет.

 (4) Министърът на финансите може да определи режимът на сметките за средства от Европейския съюз да се прилага и за средства по други международни програми и договори, доколкото с нормативен акт не е предвидено друго.

 (5) Общината и нейните разпоредители с бюджетни средства имат самостоятелни сметки за отчитане на средствата от Европейския съюз, за които се изготвя обобщен касов и счетоводен отчет.

**Чл.48.** (1) Чуждите средства се администрират и управляват от бюджетните организации чрез сметки за чужди средства.

 (2) Сметките за чужди средства са финансово-правна форма за получаване, съхраняване разпределяне и разходване от бюджетните организации на чужди средства.

 (3) Сметките за чужди средства се прилагат, доколкото операции с чужди средства не се извършват чрез съответните бюджети и сметки за средствата от Европейския съюз.

**Чл.49.** (1) Сметките за средства от Европейския съюз се съставят в български левове.

 (2) Разчетите за сметката за средствата от Европейския съюз на общината се изготвят от кмета на общината и се утвърждават и актуализират от общинския съвет.

 (3) Чрез сметката за средства от Европейския съюз на общината може да се извършва и авансово финансиране на плащания по проекти, финансирани със средства от Европейския съюз под формата на безлихвени заеми с решение на Общински съвет.

 (4) За авансово финансиране на плащания по проекти, финансирани със средства от Европейския съюз може да се отпускат временни безлихвени заеми от бюджета на общината с решение на Общински съвет.

 (5) Срокът за погасяване на заемите се обвързва със сроковете на ползването на съответното финансиране със средства от Европейския съюз и свързаното с тях национално съфинансиране и може да превишава края на бюджетната година.

(6) В случаите на отказ на финансиращия орган да верифицира разходите, извършени с ползван заем същият се трансформира в трансфер в съответствие с ДДС 7/2008 г. на Министерство на финансите.

 (7) При съставяне на индикативен годишен разчет за сметката за средства от Европейския съюз, следва да се включи следната информация:

 1. Проект /наименование/;

 2. Източник на финансиране;

 3. Година начало-край;

 4. Сметна стойност – в т.ч. по източници безвъзмездна финансова помощ и собствен принос на общината;

 5. Усвояване на средства по проекта за съответната година – в т. ч. по източници безвъзмездна финансова помощ и собствен принос на общината.

 Информация за инвестиционни проекти в процес на подготовка и в процес на оценка, за които е нужно задължително съфинансиране от общината:

 1. Проект /наименование/;

 2. Източник на финансиране;

 3. Година начало-край;

 4. Сметна документация – в т. ч. По източници безвъзмездна помощ и собствен принос на общината;

 5. Усвояване на средства по проекта за съответната година – в т. ч. по източници безвъзмездна финансова помощ и собствен принос на общината.

 **Чл.50.**  Разпоредители със сметки за средства от Европейския съюз са ръководителите на бюджетни организации, в съответствие с ал.5 на чл.47 от Наредбата.

 **Чл.51.** (1) Средствата за плащания по бюджетите и сметките за средства от Европейския съюз, както и допустимите и приложими форми на финансиране по реда на Закона за публичните финанси могат да се използват за финансиране на плащания по съответните програми и проекти, включително и в случаите, когато не е постъпило или не е разполагаемо за плащания полагащото се финансиране от Европейския съюз или от съответния донор или кредитор по други международни програми и договори.

 (2) Разпоредбата на ал.1 се прилага, при условие че не противоречи на съответното законодателство на Европейския съюз, на договорите, условията и изискванията на програмите и проектите.

**ДОПЪЛНИТЕЛНИ РАЗПОРЕДБИ**

§ 1. Наредбата се приема от общинският съвет на основание чл. 82, ал. (1) от Закона за публичните финанси и влиза в сила от 01.01.2014 г. В частта за бюджетния процес влиза в сила от датата на приемането й.

§ 2. Тази наредба отменя Наредбата за съставянето, изпълнението и отчитането на общинския бюджет.

**Приложение № 1**  към чл. 29, ал. 5 и чл. 44, ал.4 от настоящата Наредба

**П Р А В И Л А**

**ЗА ПРОВЕЖДАНЕ НА ПУБЛИЧНО ОБСЪЖДАНЕ НА ПРОЕКТА ЗА ОБЩИНСКИ БЮДЖЕТ И ПУБЛИЧНО ОБСЪЖДАНЕ НА ГОДИШНИЯ ОТЧЕТ ЗА ИЗПЪЛНЕНИЕТО И ПРИКЛЮЧВАНЕТО НА ОБЩИНСКИЯ БЮДЖЕТ**

**I. ПРАВИЛА ЗА ПРОВЕЖДАНЕ НА ПУБЛИЧНО ОБСЪЖДАНЕ НА ПРОЕКТА ЗА ОБЩИНСКИ БЮДЖЕТ**

1. Кметът на общината организира изготвянето на материал, представляващ основните показатели на документа, в достъпен за гражданите формат и вид, който се предоставя на участващите в обсъждането и се публикува на Интернет страницата на Община Трявна най-малко седем дни преди публичното обсъждане.
2. В местен или един регионален вестник се публикува обява, съдържаща датата, мястото, дневния ред и правилата за участие в публичното обсъждане на проекта за общински бюджет.
3. ***/Изм. с Решение № 278/30.11.2016 г./*** Срокът за провеждане на публично обсъждане на проекта за бюджет за съответната година е в рамките на срока по чл. 29, ал. 5.
4. Обявата за публичното обсъждане се публикува най-малко седем дни преди провеждането му.
5. Кметът на общината и Председателят на общинския съвет отправят покана за участие в обсъждането до заинтересованите страни чрез местните средства за масово осведомяване, интернет страницата на общината или по друг начин.
6. За постъпилите предложения по време на публичното обсъждане, се съставя протокол, който е неразделна част от проекта за общински бюджет при разглеждането му на заседание на общинския съвет.

**II. ПРАВИЛА ЗА ПРОВЕЖДАНЕ НА ПУБЛИЧНО ОБСЪЖДАНЕ НА ГОДИШНИЯ ОТЧЕТ ЗА ИЗПЪЛНЕНИЕТО И ПРИКЛЮЧВАНЕТО НА ОБЩИНСКИЯ БЮДЖЕТ**

1. ***/Изм. с Решение № 278/30.11.2016 г./*** Срокът за приемане от общинския съвет на отчета за изпълнение и приключване на годишния общински бюджет за съответната година е 30 септември на следващата година.
2. Кметът на общината организира изготвянето на материал, представляващ основните показатели в документа, в достъпен за гражданите формат и вид, който се представя на участниците в обсъждането.
3. Кметът на общината внася в общински съвет отчета за изпълнението и приключването на общинския бюджет. В местен или регионален вестник се публикува обява, съдържаща датата, мястото и дневния ред за публичното обсъждане на отчета.
4. Обявата за публичното обсъждане се публикува най-малко седем дни преди провеждането му.
5. Кметът на общината и Председателят на общинския съвет отправят покана за участие в обсъждането до заинтересованите страни чрез местните средства за масово осведомяване, интернет страницата на общината или по друг начин.
6. За направените становища, както и за изразените мнения по време на публичното обсъждане се съставя протокол, който се разглежда от Постоянните комисии на общинския съвет заедно с разглеждането на отчета.

**Приложение № 2** към чл. 37, ал. 5 от настоящата Наредба

**П Р А В И Л А**

**ЗА УСЛОВИЯТА И РЕДА ЗА ИЗВЪРШВАНЕ НА ПРОМЕНИ, НАБЛЮДЕНИЕ, ОЦЕНКА И КОНТРОЛ НА ПОКАЗАТЕЛИТЕ ПО ЧЛ. 94, АЛ. 3, Т. 1 И 2 И АЛ. 5 ОТ ЗАКОНА ЗА ПУБЛИЧНИТЕ ФИНАНСИ**

/свързани с поетите ангажименти и възникналите задължения/

1. Общината изготвя консолидирана справка за поетите ангажименти и възникнали задължения.
2. Общинският съвет одобрява с тригодишната бюджетна прогноза на общината индикативни стойности за максимален размер на новите задължения за разходи, които могат да бъдат натрупани през съответната година по бюджета на общината и за максимален размер на ангажиментите за разходи, които могат да бъдат поети през съответния период.
3. Второстепенните разпоредители изготвят и предоставят на общината справка за ангажиментите заедно с Отчета за касовото изпълнение на бюджета.
4. Разпоредителите с бюджетни средства на общината изготвят справката като се съобразяват с условията за поет ангажимент дадени с указание ДДС № 3/01.04.2009 г. на Министерството на финансите. Поемане на ангажимент е налице, когато в резултат на сключен договор, международно споразумение, нормативен акт, решение на държавен, общински или съдебен орган или въз основа на друг документ се ангажира (обвързва) бюджет, извънбюджетна сметка или фонд на бюджетното предприятие с бъдещоплащане (плащания) на конкретноопределима сума (суми) към конкретноопределено лице (лица) прибъдещо изпълнение или наличие на определени условия и обстоятелства, засягащи съответното лице-получател на сумата (например насрещно изпълнение на задълженията по договор и др.).
5. Разчитането на разходите при съставяне на бюджета за съответната бюджетна година включват остатъка от поетите ангажименти, отразени в Годишния финансов отчет /ГФО/ на общината за предходната година, които ще се реализират през текущата година, неразплатени задължения от предходната година и новите задължения, които ще бъдат поети.
6. Наличния ангажимент в края на всеки отчетен период е размера на определената сума в договора, намалена с начислените задължения.
7. Разходите за консумативи (вода, ток, отопление) и договори с единични цени на разплащане се отчитат като текущ ангажимент и текущ разход за бюджетната година.
8. ***/Изм. с Решение № 278/30.11.2016 г./*** За спазване на изискванията на чл. 94, ал. 3, т. 2 от Закона за публичните финанси, наличните ангажименти към края на годината да не надвишават 50 на сто от средногодишния размер на отчетените разходи за последните четири години, не следва да се поемат ангажименти без осигурено финансиране.
9. При отразяване на ангажиментите и задълженията да се прилагат указанията на Министерство на финансите.

**ПРЕДСЕДАТЕЛ НА ОБЩИНСКИ СЪВЕТ - ТРЯВНА:**

 **/ СИЛВИЯ КРЪСТЕВА /**